《吴元年客韶阳戏作海桑歌》
明代·陈谟

海田茫茫皆种桑，鸿濛万劫劫复长。阴连壶峤磻空阔，枝与日月相低昂。

桑根老人太清史，肯向人间管甲子。伏羲三十万春秋，一年一醉如流水。

双鬓白尽还青青，至今爱写换鹅经。只酿松花尝满瓮，与君歌笑走沉冥。

作者简介：（1305—1400）元明间江西泰和人，字一德。幼能诗文，尤精经学，旁及子史百家。隐居不求仕，而究心经世之务。尝谓学必敦本，必先变化气质，若礼乐、刑政、钱谷、甲兵、度数之详，亦不可不讲习。洪武初征至京师议礼，宋濂等请留为国学师，引疾辞。家居教授，屡应聘为江浙考试官。学者称海桑先生。有《海桑集》。